**Salm 49**

### (Yr ail gasgliad o Salmau 42—72)

**Mae mwy i fywyd na chyfoeth a meddiannau**

**I'r arweinydd cerdd: Salm gan feibion Cora.**

1 Gwrandwch ar hyn, chi'r bobloedd; clywch, bawb drwy'r byd i gyd —2 pobl o bob cefndir yn gyfoethog ac yn dlawd. 3 Dw i'n mynd i rannu doethineb gyda chi, a dweud pethau dwfn.

4 Dw i'n mynd i ddysgu cân am ddoethineb, a'i chanu i gyfeiliant y delyn.

5 Pam ddylwn i ofni'r amserau anodd pan mae drygioni'r rhai sy'n twyllo yn fy mygwth?

6 Maen nhw'n dibynnu ar eu cyfoeth, ac yn brolio'r holl bethau sydd ganddyn nhw. 7 Ond all dyn ddim ei ryddhau ei hun, na thalu i Dduw i'w ollwng yn rhydd! 8 (Mae pris bywyd yn rhy uchel; waeth iddo adael y mater am byth!)

9 Ydy e'n mynd i allu byw am byth, a pheidio gweld y bedd?

10 Na, mae hyd yn oed pobl ddoeth yn marw! Mae bywyd ffyliaid gwyllt yn dod i ben, ac maen nhw'n gadael eu cyfoeth i eraill. 11 Maen nhw'n aros yn eu beddau am byth; byddan nhw yno ar hyd y cenedlaethau. Mae pobl gyfoethog yn enwi tiroedd ar eu holau, 12 ond dydyn nhw eu hunain ddim yn aros. Maen nhw, fel yr anifeiliaid, yn marw.

13 Dyna ydy tynged y rhai ffôl, a diwedd pawb sy'n dilyn eu syniadau.

Saib

14 Maen nhw'n cael eu gyrru i Annwn fel defaid; a marwolaeth yn eu bugeilio nhw. Bydd y duwiol yn teyrnasu drostyn nhw pan ddaw'r wawr. Bydd y bedd yn llyncu eu cyrff; fyddan nhw ddim yn byw yn eu tai crand ddim mwy. 15 Ond bydd Duw yn achub fy mywyd i o grafangau'r bedd; bydd e'n dal gafael ynof fi!

Saib

16 Paid poeni pan mae dyn yn dod yn gyfoethog, ac yn ennill mwy a mwy o eiddo.17 Pan fydd e'n marw fydd e'n cymryd dim gydag e! Fydd ei gyfoeth ddim yn ei ddilyn i lawr i'r bedd!18 Gall longyfarch ei hun yn ystod ei fywyd — “Mae pobl yn fy edmygu i am wneud mor dda” —19 Ond bydd yntau'n mynd at ei hynafiaid, a fyddan nhw byth yn gweld golau ddydd eto.20 Dydy pobl gyfoethog ddim yn deall; maen nhw, fel anifeiliaid, yn marw.

*......................*

Os wyt ti’n cenfigennu wrth bobl gyfoethog yna mae’r Salm hon yn rhybudd i ti*.* Mae teitl y Salm yn esbonio’r cyfan - mae mwy i fywyd nac arian a phethau! Mae’r Beibl yn dweud yn glir bod yna nefoedd ac uffern, ac ar ddiwedd ein bywydau mi fyddwn ni’n mynd i un o’r ddau le. Y rhai sy’n credu yn yr Arglwydd Iesu fydd mynd i’r nefoedd - dim ots os nad oes ganddyn nhw geiniog goch. Nid arian na meddiannau fydd yn penderfynu be fydd yn digwydd i ni ar ôl i ni farw. Does neb yn gallu prynu eu ffordd i’r nefoedd.

Yn ein byd ni heddiw, fel ym mhob oes, mae yna bobl sy’n *dibynnu ar eu cyfoeth, ac yn brolio'r holl bethau sydd ganddyn nhw.* Ond maen nhw’n mynd i farw fel pawb arall *– Ydy e'n mynd i allu byw am byth, a pheidio gweld y bedd?* Na! Marwolaeth fydd ein diwedd ni i gyd.

Mae marwolaeth yn rhywbeth dychrynllyd ac yn drist. Mae’n achosi tor-calon a thristwch mawr. Ond mae’n rhaid i ni ei wynebu. Realiti bywyd ydy ei fod yn dod i ben, *Bydd y bedd yn llyncu eu cyrff; fyddan nhw ddim yn byw yn eu tai crand ddim mwy.*

Mae Iesu yn rhybuddio ei ddilynwyr wrth ddweud stori wrthyn nhw;

***Luc 12:16-21***

*“Roedd rhyw ddyn cyfoethog yn berchen tir, a chafodd gnwd arbennig o dda un cynhaeaf. 17 ‘Does gen i ddim digon o le i storio'r cwbl,’ meddai. ‘Beth wna i?’*

*18 ‘Dw i'n gwybod! Tynnu'r hen ysguboriau i lawr, ac adeiladau rhai mwy yn eu lle! Bydd gen i ddigon o le i storio popeth wedyn. 19 Yna bydda i'n gallu eistedd yn ôl a dweud wrtho i'n hun, “Mae gen i ddigon i bara am flynyddoedd lawer. Dw i'n mynd i ymlacio a mwynhau fy hun yn bwyta ac yn yfed.”’*

*20 “Ond dyma Duw yn dweud wrtho, ‘****Y ffŵl dwl! Heno ydy'r noson rwyt ti'n mynd i farw. Pwy fydd yn cael y cwbl rwyt ti wedi ei gasglu i ti dy hun?’***

***21 “Ie, fel yna bydd hi ar bobl sy'n casglu cyfoeth iddyn nhw eu hunain ond sy'n dlawd mewn gwirionedd, am eu bod heb Dduw.”***

Mae cariad at arian yn gallu bod yn beryglus iawn, ac mae’n gallu arwain pobl i ffwrdd oddi wrth Dduw,

*“Does neb yn gallu gweithio i ddau feistr gwahanol ar yr un pryd. Mae un yn siŵr o gael y flaenoriaeth ar draul y llall. Allwch chi ddim bod yn was i Dduw ac i arian ar yr un pryd. (Mathew 6:21)*

Mae’n rhaid i ni gael arian – mae’n rhaid i ni weithio er mwyn prynu bwyd a dillad, a thalu ein biliau a gofalu am ein teuluoedd. Ond mae’n bwysig ein bod ni’n rhoi’r lle cywir i arian yn ein bywydau. Nid duw i’w addoli yw arian, ond yn aml iawn dyna be sy’n digwydd. Dydy pobl byth yn fodlon, ac wedyn fe fyddan nhw fel y dyn cyfoethog yn Luc 12.

Mae adnod 15 yn son am ddiwedd gwahanol i Gristnogion - *Ond bydd Duw yn achub fy mywyd i o grafangau'r bedd; bydd e'n dal gafael ynof fi!*

Neges y Beibl ydy bod Duw'r Tad wedi trefnu ffordd i achub ein bywydau o afael y bedd - dim ond i ni droi at Iesu Grist a chredu ynddo.

Un ffordd sydd i gyrraedd y nefoedd ar ddiwedd ein bywydau *- Fi ydy'r ffordd,” atebodd Iesu, “Fi ydy'r un gwir, y bywyd. Does neb yn gallu dod i berthynas gyda Duw'r Tad ond trwof fi*.

(Ioan 14:6)